Kvalitetsstyringssystemet i Helse Bergen HF

1.	Formålet med kvalitetsstyringssystemet

Formålet med kvalitetsstyringssystemet i Helse Bergen HF er å oppfylle de kvalitetskrav for pasientbehandling og pasientsikkerhet som gjelder for spesialisthelsetjenesten, og som går frem av spesialisthelsetjenesteloven, forskrift om ledelse og kvalitetsforbedring i helse- og omsorgstjenesten og øvrig helselovgivning.

2.	Ledelse og ansvar

Administrerende direktør er ansvarlig for kvalitetsstyringssystemet. Ansvaret er delegert til nivå 2-lederne for deres respektive enheter på nivå 2. Det påhviler ledelsen på hvert nivå at kvalitetssystemet er basert på nødvendige risikovurderinger.

3.	Dokumentstyringssystem

Helse Bergen HF benytter Elektronisk Kvalitetshåndbok (EK) som dokumentstyringssystem, i en felles installasjon for foretaket.

EK er strukturert slik at kapittel 1 inneholder styrende dokumentasjon som gjelder for hele foretaket. Dokumentene i kapittel 1 gjelder ledelsesaktiviteter, de medisinske kjerneaktivitetene og administrative, medisinske og tekniske støtteaktiviteter.

Videre er strukturen i EK inndelt etter organisasjonsstrukturen i foretaket, slik at de kliniske, drift-tekniske og administrative enhetene nivå 2 er tildelt hvert sitt kapittel, der enhetene plasserer sine styrende dokumenter.

4.	Avvikssystem

Helse Bergen bruker Synergi Life® som avvikssystem. Installasjonen er felles for Helse Vest RHF. Synergi brukes til å melde og saksbehandle pasientrelaterte hendelser, HMS-hendelser/ansatteskader, driftsrelaterte hendelser og hendelser knyttet til informasjonssikkerhet. Synergi benyttes også til saksbehandling av avvik som avdekkes ved interne systemrevisjoner, funn gjort i andre typer undersøkelser (Ledelsens gjennomgang, Global Trigger Tool-kartlegging, ForBedringsundersøkelsen) og til oppfølging av medholdssaker fra NPE.

5.	Kvalitets- og pasientsikkerhetsutvalg

Helse Bergen HF har et sentralt kvalitets- og pasientsikkerhetsutvalg som består av Foretaksledelsen supplert med brukerrepresentanter, vernetjenesten og tillitsvalgte på foretaksnivå.

Alle kliniske nivå 2-enheter skal også ha kvalitets- og pasientsikkerhetsutvalg.

6.	Ledelsens gjennomgang

Det gjennomføres Ledelsens gjennomgang på nivå 1 og 2 én gang i året ved å gjennomgå en sjekkliste vedrørende kvalitetsstyring og internkontroll. Resultatene rapporteres til administrerende direktør og til Styret.

7.	Internrevisjoner

Helse Bergen gjennomfører interne systemrevisjoner innenfor pasientsikkerhet, HMS, informasjonssikkerhet og personvern og ytre miljø. En rekke tema revideres, herunder systematisk pasientsikkerhetsarbeid, smittevern, blodtransfusjon, legemiddelhåndtering, matsikkerhet og organisering av helseforskning. Revisjonene innen pasientsikkerhet koordineres med revisjoner innen HMS.

Resultatene fra revisjonene rapporteres til administrerende direktør.